De løber, hopper, staver og griner. 2000 nordjyske børn deltog i fredagens sprogfitnessdag i Kildeparken i Aalborg. Arrangementet har, på grund af coronapandemien, ikke været afholdt siden 2019, så den store gruppe af biblioteksansatte samt pædagog- og lærerstuderende fra UCN, var meget begejstrede for endelig at komme på græs og lege sproglege med børnene. Læseglæde for alle aldre Konceptet henvender sig til de ældste børn i børnehaven, 0. klasserne og indskolingen og består af sjove og lærerige sproglege, som styrker børns glæde ved sprog, læsning og læring samtidig med, at børnene får bevæget sig. - Vi vil gerne skabe læseglæde for alle aldre, og sprogfitness understøtter virkelig børnene, så de får leg og læring ind på samme tid, siger Anine Sander Kaas. Det er ikke kun i Aalborg, der er Sprogfitness. Omtrent 10.000 børn på landsplan var tilmeldt og bibliotekerne i Thisted, Morsø, Brønderslev, Hjørring, Frederikshavn, Mariager Fjord, Vesthimmerland, Rebild og Jammerbugt havde alle sammen sprogfitnessarrangement fredag 6. maj.

Referat:
Børnehaver, 0. klasser og indskolingen brugte fredagen i Kildeparken med sjove og lærerige sproglege.